РЕПУБЛИКА СРБИЈА

НАРОДНА СКУПШТИНА

Одбор привреду, регионални развој,

трговину, туризам и енергетику

Б е о г р а д

НАРОДНА СКУПШТИНА

 На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику, на седници одржаној 27. септембра и 10. октобра 2024. године, утврдио је Листу кандидата за чланове Савета Комисије за заштиту конкуренције, коју доставља Народној скупштини на разматрање и одлучивање.

 За представника предлагача на седници Народне скупштине одређена је Снежана Пауновић, председник Одбора.

 ПРЕДСЕДНИК

Снежана Пауновић

 На основу члана 23. ст. 3. и 4. Закона о заштити конкуренције („Службени гласник РС“, бр. 51/09 и 95/13) и члана 203. Пословника Народне скупштине („Службени гласник РС“, број 20/12-пречишћен текст), Одбор за привреду, регионални развој, трговину, туризам и енергетику је, у својству овлашћеног предлагача, на седници одржаној 27. септембра и 10. октобра 2024. године, одлучио да Народној скупштини поднесе

**ЛИСТУ КАНДИДАТА**

**ЗА ЧЛАНОВЕ САВЕТА КОМИСИЈЕ ЗА ЗАШТИТУ КОНКУРЕНЦИЈЕ**

 Утврђује се листа од четири кандидата за четири члана Савета Комисије за заштиту конкуренције.

 Кандидати за избор чланова Савета Комисије за заштиту конкуренције, на период од пет година, су:

1. Данијела Бокан;

2. Мирослава Ђошић;

3. Веран Зечар;

4. др Синиша Милошевић.

Образложење

 На основу члана 23. став 7. Закона о заштити конкуренције („Службени гласник РС“, бр. 51/09 и 95/13), председник Народне скупштине Републике Србије огласила је Јавни конкурс за избор председника и чланова Савета Комисије за заштиту конкуренције („Службени гласник РС“, број 63 од 26. јула 2024. године, интернет страница Народне скупштине од од 26. јула 2024. године и дневни лист „Политика“ од од 26. јула 2024. године).

 Председник Комисије и чланови Савета Комисије за заштиту конкуренције бирају се из реда угледних стручњака из области права и економије са најмање десет година релевантног радног, односно стручног искуства, који су остварили значајне и признате радове или праксу у релевантној области, нарочито у области заштите конкуренције и европског права, и који уживају углед објективне и непристрасне личности. У саставу Савета Комисије, укључујући и председника Комисије, морају бити заступљени стручњаци из обе релевантне области, са најмање два представника.

 На основу члана 23. Закона о заштити конкуренције председника Комисије и четири члана Савета Комисије бира и разрешава Народна скупштина на предлог надлежног одбора за послове трговине.

 Избор председника Комисије и чланова Савета Комисије врши се са две одвојене листе кандидата које садрже најмање исти, а највише двоструко већи број кандидата од броја који се бира.

 За председника Комисије, односно чланове Савета Комисије, изабрани су кандидати који добију највише гласова на свакој листи, односно први наредни кандидат или кандидати на листи за чланове Савета Комисије одговарајуће струке из области права и економије до испуњења услова да буду заступљени стручњаци из обе релевнтне области са најмање два представника.

 Исто лице може да конкурише и буде кандидат за председника Комисије и члана Савета Комисије и ако буде изабрано са листе за председника Комисије неће се узети у обзир резултати гласања за то лице на другој листи.

 Члан Савета Комисије се бира на мандат од пет година, са могућношћу поновног избора.

 На основу члана 203. Пословника Народне скупштине, Одбор за привреду, регионални развој, трговину, туризам и енергетику, на седници одржаној 27. септембра и 10. октобра 2024. године, обавио је разговор са учесницима јавног конкурса за избор председника и чланова Савета Комисије за заштиту конкуренције. Одбор је констатовао да је, од 14 пријављених учесника, 12 учесника испунило критеријуме и услове предвиђене у оглашеном јавном конкурсу за избор чланова Савета Комисије за заштиту конкуренције и Закону о заштити конкуренције, а да су два учесника јавног конкурса испунила услов за старосну пензију 2023. године, што је, сходно члану 24. Закона о заштити конкуренције, разлог за немогућност обављања дужности.

 Одбор за привреду, регионални развој, трговину, туризам и енергетику је, на седници одржаној 27. септембра и 10. октобра 2024. године, на основу критеријума утврђених Законом о заштити конкуренције, услова за избор из оглашеног јавног конкурса, поднете документације пријављених учесника и обављеног разговора са учесницима јавног конкурса који испуњавају услове и критеријуме, одлучио да напред наведени учесници јавног конкурса буду кандидати за чланове Савета Комисије за заштиту конкуренције.

 ПРЕДСЕДНИК

 Снежана Пауновић